Morten Helveg Petersen (RV), 2007-05-15:
Allerførst er der grund til at kvittere for det store arbejde, som danske soldater yder i verdens brændpunkter, og der er grund til at sende tanker til de efterladte i disse urolige tider.
Det Radikale Venstre støtter forlængelsen og udvidelsen af det danske engagement i Afghanistan.
Behovet for et militært engagement er desværre omfattende.
Anvendelsen af militær magt skal understøtte udbredelsen af den afghanske regerings kontrol.
For at sikre fremdrift og demokratisk kontrol bør der fastsættes klare mål for både den civile og militære den indsats, og målopfyldelsen bør løbende evalueres.
Den danske støtte til den afghanske genopbygning følger den internationale aftale om Afghanistans udvikling, den såkaldte Afghanistan Compact.
I denne aftale kobles sikkerhed direkte til den langsigtede civile genopbygning af det krigshærgede land.
Uden sikkerhed, ingen langsigtet udvikling, uden udvikling, ingen varig fred
Siden 2001 har det internationale samfunds militære engagement i Afghanistan hvilet på klare FN-mandater.
I dag opererer NATO på et klart mandat samt efter invitation fra den demokratisk valgte afghanske regering.
Målet er i første omgang at udbrede den afghanske regerings kontrol over hele landet samt at understøtte genopbygningen.
At operere militært i Afghanistan er yderst vanskeligt og særdeles farligt.
Derfor bør den danske militære indsats i Afghanistan hvile på to forudsætninger.
For det første, at de udsendte soldater har det rette udstyr og den rette træning, for det andet, at beskyttelse af tilbageholdte samt sikring af civilbefolkning under militære operationer bør have høj prioritet.
For at sikre, at der er reelle fremskridt i den danske civile og militære indsats, er det en radikal prioritet, at både den militære og civile aktivitet baseres på klare målsætninger, og at disse løbende evalueres.
Kun på den måde kan vi sikre en offentlig debat og diskussion om, hvorvidt vi når de mål, vi gerne vil nå i Afghanistan.
Det Radikale Venstre er tilfreds med, at det så klart fremgår af beslutningsforslaget, at disse målsætninger skal evalueres.
Afghanistan er en yderst farlig og kompliceret mission.
Vi skal være nøgterne med hensyn til, at det er en langvarig mission af yderste vigtighed for Afghanistan, for afghanerne selv, men også for NATO som alliance og dermed også for det transatlantiske samarbejde.
Der er også grund til at være helt nøgtern med hensyn til alle de problemer, som missionen indeholder.
Vi skal konstant overvåge udviklingen, om strategien er rigtig, om vi når de målsætninger, vi gerne vil nå.
Mere koordination i det internationale samfund omkring genopbygningsdelen er påkrævet.
Vi er også nødt til at være åbne for, at den nuværende afghanske regering har problemer på forskellig vis.
Alt i alt er Afghanistan en svær, men rigtig mission.
Hvis ikke vi lykkes i Afghanistan, risikerer vi, at problemerne vender tilbage i hovedet på os.
Afghanistan må ikke mislykkes af hensyn til Afghanistan og det afghanske folk selv, af hensyn til, hvad der kan ske, hvis Afghanistan ikke måtte lykkes, samt af hensyn til NATO som en effektiv og troværdig alliance.
Det Radikale Venstre kan støtte forslaget.